
Historia  di  e  promé  auto  na  Aruba 

Promé  cu  nos  cuminsa  cu  e  historia  di  e  auto  clasico,  lo  ta  bon  pa  duna 
un  storia  chikito  y  interesante  di  e  promé  auto  cu  a  jega  Aruba.  Pa 
Aruba  e  yegada  di  e  promé  auto  na  aña  1915  mester  tabata  un  milagro 
mes  grandi  cu  tempo  cu  e  indiannan  a  mira  e  Spañónan  riba  cabai  pa 
promé  biaha.  E  promé  medio  di  transporte  a  jega  Aruba  na  aña  1880  y 
na  Papiamento  tabata  wordu  jamá  “Kitoki”  of  “Kitrin”.  Kitoki  tabata 
mas  tanto  usa  den  stad  y  Kitrin  den  mondi.  Nan  tabata  un  vehiculo 
chikito  y  lihé  cu  tabata  wordu  rancá  pa  un  cabay.  Den  dos  pa  tres  hora 
e  Kitoki  por  a  hiba  bo  di  un  bario  pa  otro.  E  tempo  ey  e  no  tabata 
pasa  banda  di  costa  pero  tabata  tuma  e  camindanan  di  paden  esta, 
Dakota,  Mahuma,  Sabana  Grandi  y  Rooi  Frances.  Ta  wordu  bisá  cu  ta 
solamente  tres  di  e  vehiculonan  aki  tabatin  na  Aruba,  pa  motibo  cu  e 
camindanan  no  tabata  adecuado.  Un  tal  señor  Bake  ta  e  nomber  di  e 
persona  cu  su  tarea  tabata  pa  dominá  e  cabainan,  pa  asina  nan  por  a 
ranca  e  Kitoki.  Den  añanan  1910  bo  por  a  cumpra  un  bon  cabay  pa 
Afls.  150.00. 

Na  aña  1915  e  promé  auto  a  jega  Aruba.  Dr.  George  R.  Hopkins 
tabata  e  promé  persona  cu  a  cumpra  un  auto  di  e  marca  Metz.  Den  e 
tempo  ey  na  Aruba  no  tabata  bin  barco  grandi  cu  por  a  trece  un  auto 
completo  te  na  tera.  Pesey  e  auto  a  bin  den  pida  pida  hincá  den  algun 
caha  cu  instruccionnan  con  pa  hinca  e  auto  den  otro.  E  Loods  R. 
Johan  Beaujon  tabata  esun  cu  a  juda  arma  e  auto  den  otro.  A  dura 
simannan  promé  cu  nan  a  keda  cla.  Nan  a  warda  te  riba  un 
Diadomingo  mainta,  ora  cu  misa  catolico  y  protestant  ta  den,  pa  test  e 
auto.  Riba  e  caminda  directo  di  Ponton  pa  Noord,  sin  ningun  hende 
riba  caminda,  nan  a  siña  maneha  e  auto  cu  solamente  instruccion  riba 
papel.  “Tabata  parce  cu  e  auto  lo  spart  for  di  otro”,  asina  señor 
Beaujon  tabata  bisa.  Despues  di  algun  hora  nan  por  a  core  e  auto  y  e 
Diadomingo  merdia  Oranjestad  tabatin  un  tema  papia  riba  dje,  ora  cu 
Dr.  Hopkins  y  señor  Beaujon  a  pasa  cu  e  monster  riba  wielnan  halto 
cu  tabata  saca  huma. 

E  auto  den  Savaneta 


Un  storia  interesante  ta  tempo  cu  Dokter  Hopkins  a  traha  na  Savaneta. 
Banda  di  su  cas,  Anita  Bisslick  tabata  hisa  bandera  masha  halto  tur 
Diahuebs  mainta.  E  tabata  un  bandera  blanco  cu  e  letter  “D”  corra  den 
dje.  Si  e  bandera  no  ta  na  top,  bo  sa  cu  dokter  no  ta  na  Savaneta.  Ora 
Dokter  Hopkins  tabata  pasa  cu  su  auto  den  Savaneta,  tur  e 
Savaneteronan  por  a  admirá:  “e  wagen  sin  cabai”.  Ora  dokter  tabata 
jegando,  Ma  Nica,  cu  a  caba  di  saca  awa  for  di  pos,  tabata  canando  cu 
bleke  di  awa  riba  su  cabes.  Ora  el  a  tende  pito  di  e  auto,  el  a  spanta  cu 
e  awa  riba  su  cabes  a  cai  riba  dje.  Asina  el  a  jega  cas  papa-muhá. 
Otronan  ta  bisa  cu  Ma  Nica  a  spanta  asina  hopi  cu  el  a  bai  sconde  te 
den  lamá.  E  tirenan  di  e  auto  tabata  masha  smal.  Julia  Kock  a  mira  “e 
wagen  sin  cabai”  cu  tabata  pasa  y  el  a  bai  investigá  e  rastronan  cu  e 
tirenan  a  laga  atras.  E1  a  grita:  “Esaki  si  ta  un  soldachi  grandi.” 

Poco  mas  despues  e  hendenan  a  cuminsa  custumbrá  cu  e  auto  di 
dokter.  Riba  un  dia,  un  homber  a  bai  contra  dokter  banda  di  Bak’i 
Salo.  E1  a  para  dokter  pa  papia  tocante  malesa  di  su  señora. 
Papiando,  el  a  mara  su  burico  na  defensa  di  e  auto  y  dokter  a  bisé: 
“Wel,  OK,  subi  numá,  pa  nos  bai  purá”.  E  homber  a  habri  porta,  bula 
paden  y  ta  ora  nan  a  yega  su  cas,  el  a  corda  riba  e  burico.  Nan  a  haña  e 
cabuja  so.... 

E  promé  auto  a  causa  tambe  e  promé  accidente  di  trafico  na  Savaneta, 
pero  no  fatal  y  ni  mucho  serio.  Auto  di  dokter  a  dal  señor  Nicolaas 
Kock,  cu  a  ser  transportá  pa  Playa  den  e  auto  di  dokter  mes. 

E  di  dos  auto,  un  Ford,  a  wordu  cumprá  door  di  Dokter  H.  E.  Oduber 
y  di  tres  tambe  un  Ford,  a  wordu  cumprá  for  di  Corsow,  pa  señor 
Segundo  N.  Ecury. 

(Aki  nos  ta  duna  reconocimento  na  Dr.  Johan  Hartog  1980  “Aruba 
Zoals  Het  Was  Zoals  Het  Werd”;  y  Pastoor  G.  Van  Veen  1974 
“Savaneta  Antes  y  Awor” 

E  storia  di  e  auto  clasico 


Mi  ta  un  auto  Chevrolet  Impala  SS  Convertible,  cu  motor  di  seis 
cylindro,  cu  transmission  automatico  Powerglide,  cu  casi  su  origen 
completo.  Mi  a  wordu  fabricá  na  Merca  na  aña  1964  cu  e  color  geel  y 
tirenan  blanco.  Mi  ta  sinti  mi  contento  cu  tur  mi  componentenan  a 
comportá  nan  mes  bon  cu  tur  ta  trahando  perfecto  ainda.  Te  awor  mi 
a  conocé  cinco  doño.  Awor  mi  ta  sinti  mi  orguyoso  di  ta  wordu 
considerá  un  auto  Clasico  Americano. 

Kendenan  tabata  of  ta  ainda  mi  doño? 


1.  Roy  E.  Nystrom,  Lago  Colony  — >  1964-1965 

2.  Juan  Briezen,  Lago  Heights  — »  1965  -  1970 

3.  Everaldo  Medardo  Werleman,  Savaneta  — >  1970-1971 

4.  Benny  Vrolijk,  Santa  Cruz  — >  1971  -  1985 

5.  Mirto  A.  de  Kort,  Savaneta  — >  1985  -  Presente 

Promé  doño  1964  -  1965  -  Sr.  Roy  E.  Nystrom 

E  promé  doño  di  e  auto  tabata  Sr.  Roy  E.  Nystrom  kende  a  cuminsa 
dia  3  di  Februari  1964  como  Vice-Presidente  na  Lago  Oil  &  Transport 
Co.,  Ltd.  y  tabata  biba  den  un  bungalow  pariba  di  Powerhouse  #2  den 
Lago  Colony.  E  mesun  aña  aki  el  a  encargá  e  auto  convertible  for  di 
Merca  pa  su  famia  ja  cu  e  tempo  ey  convertible  tabata  masha  na 
moda.  E  mes  tabata  core  e  auto  di  compania  cu  el  a  haña  ora  el  a 
cuminsa  traha.  Ora  cu  e  auto  a  jega  el  a  pidi  Sr.  Aiky  Croes,  kende 
tabata  manehá  e  Esso  Service  Station  den  colony  pa  bai  busca  e  auto 
na  waf  di  Playa  p’é.  E  tempo  ey  tabata  custumber  cu  e  Service  Station 
aki  tabata  bai  busca  hopi  di  e  autonan  cu  e  Americanonan  tabata 
encargá  for  di  exterior,  pasobra  ta  nan  tabata  esnan  cu  tabata  laba  y 
service  esakinan  ora  nan  jega.  E  Service  Station  tabata  tin  un  plachi  di 
number  jamá  un  “Floating  Number”  pa  pone  riba  e  autonan  aki  ora  di 
bai  busca  nan  na  waf. 

Asina  Aiky  hunto  cu  Emanuel  G.  Engelhardt,  mihor  conoci  como 
“Papi”,  kende  tabata  traha  na  e  Service  Station  a  bai  waf  na  Playa  pa 
bai  busca  e  auto.  E  auto  a  bini  gewoon  riba  deck  di  un  bapor  di  carga 

hunto  cu  mas  auto  encargá  door  di  Aruba  Trading  Company,  agencia 
di  autonan  Chevrolet  na  Aruba  e  tempo  ey.  E  tempo  ey  nan  tabata 
baha  e  autonan  usando  e  gruwa  di  e  bapor  mes.  E  auto  a  jega  sin  tapa 
di  wiel  pasobra  pa  seguridad  nan  tabata  pone  nan  den  e  baul  di  e  auto. 
Ora  cu  Aiky  y  Papi  a  caba  cu  reglamento  di  documentonan,  Papi  a 
subi  e  auto,  por  cierto  e  promé  cu  a  manehá  e  auto  aki  na  Aruba,  a  bin 
pariba  pasando  e  caminda  bieuw  banda  di  aeropuerto  te  den  colony. 
Mientras  tanto  Aiky  a  pasa  na  oficina  di  Ontvanger,  situá  e  tempo  ey 
net  pabou  di  unda  awor  ta  oficina  di  Gobemador.  Eynan  Aiky  a  paga 
Fls.61.00  pa  full  aña  pa  un  number  di  auto  cual  a  resultá  di  tabata  e 
number  A-3904. 

E  tempo  ey  como  e  autonan  tabata  bin  riba  dek  di  e  bapor,  e 
fabricanan  tabata  cubri  e  autonan  cu  algo  pa  preveni  nan  contra 
saltpeter.  Ora  Papi  a  bai  laba  e  auto  el  a  saca  e  tapanan  di  wiel  for  di 
den  baul.  Nan  tabata  Super  Sport  hub  caps,  riem  #14,  y  Papi  a  gusta 
nan  mesora  y  despues  a  laga  Sr.  Nystrom  sa  tambe.  Sr.  Nystrom  a 
bis’é  cu  e  por  cambia  nan  cun’é  si  e  ta  dun’é  cualkier  otro  di  e  mesun 
tamaño  ora  e  bai  for  di  Lago.  Ora  Papi  a  caba  di  laba  e  auto,  el  a  bai 
mesora  na  Keuringslokaal  na  San  Nicolas  y  eynan  Sr.  Sichi  Wong  a 
keur  e  auto  y  Papi  a  paga  Fls.3.50.  Despues  di  un  siman  Papi  a  cambia 
e  azeta  di  e  auto,  usando  Exxon  10W  30  y  tambe  el  a  undercoat  e  auto 
cu  un  undercoat  spray  paint  di  bleki.  Asina  Papi  a  bira  tambe  e  unico 
persona  cu  a  haña  e  responsabilidad  pa  laba,  service,  y  polish  e  auto. 
Sr.  Nystrom  tabata  jam’é  ”Sonny”. 

Na  cuminsamento  e  famia  Nystrom  tabata  considerá  e  importancia  di 
e  auto  y  e  señora  so  tabata  core  e  auto  y  semper  capa  bahá.  Sr. 
Nystrom  mes  tabata  core  e  auto  cu  el  a  haña  relacioná  cu  su  puesto  di 
Vice-Presidente  di  Lago.  E  tempo  ey  famia  Nystom  tabata  tin  algun 
yiu  cu  tabata  un  poco  problematicoo  den  colony  y  di  un  manera  of 
otro  nan  tambe  tabata  core  y  maltrata  e  auto.  Un  biaha  nan  a  dal  e  auto 
riba  piedra  y  kibra  e  exhaust  pipe.  Como  cu  na  Aruba  Trading  no 
tabata  tin  e  tipo  di  exhaust  aki,  Papi  a  acercá  Sr.  Sichi  Wong,  kende 
tabata  tin  un  shop  na  su  cas  y  negoshi,  Wong  Kin  na  Weg  Seroe  Preto 
#25,  na  San  Nicolas,  unda  actualmente  ta  Botica  Seroe  Preto,  pa  traha 
un  exhaust  p’é.  Na  un  otro  ocasion  e  muchanan  a  dal  e  auto  contra 
asera  y  rementá  un  tire  dilanti.  Papi  ta  conta  cu  e  auto  aki  a  bin  cu  un 

tipo  di  tire  di  seguridad  pasobra  ora  el  a  bai  pa  drecha  e  tire  e  unico 
manera  cu  e  por  a  saca  e  tire  for  di  e  riem  tabata  cu  e  mester  a  sac’é 
for  di  patras  di  e  riem. 

Na  aña  1965,  Sr.  Nystrom  tabata  bayendo  for  di  Lago  y  el  a  asercá 
Papi  bisando:  “Sonny,  I  am  going  to  sell  my  baby,  would  you  be 

interested?  If  not  .  get  me  a  good  buyer”.  Papi  a  bis’é  cu  mucho 

gusto,  pero  e  no  tabata  por.  Despues  Papi  ta  corda  cu  un  persona  cu 
semper  a  gusta  e  auto  y  cu  a  bisa  Sr.  Nystrom  cu  e  lo  cumpr’é  ora  nan 
bai  tabata  Sr.  Juan  Briezen,  kende  tambe  tabata  traha  na  Lago  e  tempo 
ey.  Papi  a  tuma  contacto  mesora  cu  Juan  Briezen. 

Papi  actualmente  tin  su  Papi’s  Car  Care  &  Auto  Parts  na 
Hildebrandstraat  #17  na  San  Nicolas. 

Di  dos  doño  1965  -  1970  -  Sr.  Juan  Briezen 


Sr.  Juan  Briezen,  kende  tabata  biba  den  Fort  Heuvelstraat  na  Lago 
Heights  e  tempo  ey  y  kende  tabata  tin  un  Fiat  600,  motor  patras,  a 
cumpra  e  auto  for  di  famia  Nystrom  na  aña  1965.  E  tempo  ey  Juan 
tabata  masha  involvi  den  e  deporte  di  golf  na  Aruba  Golf  Club  y  el  a 
bai  biba  na  e  cas  den  e  compleho  di  e  golf  club.  E  tabata  run  e  club  pa 
e  miembronan.  Juan  no  a  mira  mucho  di  e  importancia  y  luho  di  e 
convertible  pasobra  e  no  tabata  cor’é  cu  capa  bahá  y  a  us’é  como  un 
simpel  medio  di  transportacion.  Na  aña  1970  Juan  Briezen  a  dicidi  cu 
e  ta  bai  trade  in  e  auto  na  Viana.  Sr.  Everaldo  Medardo  Werleman, 
mihor  conoci  como  “Eve”,  un  supervisor  di  Acisco  den  Lago  e  tempo 
ey,  tambe  semper  a  gusta  e  auto.  Asina  dia  cu  Juan  a  bis’é  cu  e  ta  bai 
cambi’é,  nan  a  bai  hunto  cerca  Sr.  Brown  ,  Salesman  di  Viana.  Juan  a 
cumpra  un  Chrysler  New  Yorker  y  Eve  a  saca  e  convertible  di  biaha. 

Segun  Juan  ta  conta  cu  mas  o  menos  dos  pa  tres  aña  pasá,  Sr.  Nystrom 
tabata  na  Aruba  y  a  jam’é  pa  puntr’é  si  e  tin  e  auto  ainda  pasobra  e  ta 
interesá  pa  cumpr’é  bek  door  cu  e  auto  tin  hopi  balor  na  Merca.  Juan 
a  bis’é  cu  un  tal  doño  di  Double  Seven  Bar  &  Restaurant  na  Savaneta 
tin  e  auto  y  e  tin  e  auto  den  masha  bon  condicion  asina  cu  e  no  ta  kere 
cu  e  lo  ta  bend’é.  Juan  no  sa  kiko  a  resultá  despues.  Actualmente  Juan 


9 


ta  biba  na  Bungalow  1577  na  Seroe  Colorado  y  te  awe  ainda  e  tin  e 
number  original  di  e  convertible,  esta  A-3904. 

Di  tres  doño  1970  -  1971  -  Sr.  Everaldo  Medardo  Werleman 


Sr.  Everaldo  Medardo  “Eve”  Werleman  (q.e.p.d.)  cu  tabata  biba 
pazuid  di  misa  bieuw  di  Savaneta,  a  bira  e  di  tres  doño  ora  el  a  saca  e 
auto  na  Viana  na  aña  1970.  Eve  tampoco  a  mira  mucho  balor  y  luho  di 
e  auto  y  a  us’é  como  un  medio  di  transportacion  y  no  uno  den 
eventonan  especial.  Na  aña  1971  Eve  a  dicidi  cu  e  ta  bai  cambia  e 
auto  na  Viana.  E  tempo  ey  Eve  Werleman  tabata  traha  como  un 
supervisor  pa  Acisco  den  Lago.  Na  varios  ocasion  un  di  su 
trahadoman,  Sr.  Benny  Vrolijk,  tabata  haña  cabei  boto  cerca  Eve  pa 
bai  trabou.  Esey  a  haci  tambe  cu  poco  poco  Sr.  Vrolijk  a  haña  un 
admiracion  pa  e  auto. 

Di  cuatro  doño  1971  -  1985  -  Sr.  Benny  Vrolijk 

Na  aña  1971,  e  momento  cu  Sr.  Eve  Werleman  a  bai  cambia  e  auto  na 
Viana  pa  un  Mercury  Montego,  Sr.  Benny  Vrolijk  (q.e.p.d.)  a  sac’é 
mesora  y  ta  bira  e  di  cuatro  doño  di  e  auto.  Sr.  Vrolijk,  aunque  el  a  usa 
e  auto  como  un  medio  di  transportacion,  e  tabata  mantené  e  auto  den 
bon  condicion  pero  si  el  a  us’é  pa  ocasionnan  especial,  esey  si  mi  no 
ta  corda.  Un  dia  cu  Sr.  Vrolijk  a  stop  di  traha  el  a  dicidi  di  pasa  dal  un 
drink  na  Double  Seven  Bar  &  Restaurant  na  Savaneta.  Ora  cu  Sr. 
Mirto  de  Kort,  propietario  di  e  lugar  a  mira  e  auto  pafor,  mesora  el  a 
bai  wak’é  di  cerca.  E1  a  bin  bek  paden  y  sin  conocé  e  doño 
personalmente  a  puntr’é  si  e  ta  doño  di  e  convertible  pará  pafor  y  si  e 
lo  tabata  interesá  pa  bend’é.  Sr.  Vrolijk  a  contesta  Mirto  cu  e  ta  gusta 
e  auto  masha  hopi  y  no  ta  pensá  di  bend’é.  Mirto,  sin  mucho 
speransa,  a  bisa  Sr.  Vrolijk  cu  si  algun  dia  e  dicidi  di  bend’é  si  e  por 
lag’é  sa.  E  ora  Mirto  a  dun’é  su  nomber,  adres,  y  telefon  pa  Sr. 
Vrolijk  por  tuma  contacto  cun’é  e  momento  cu  e  cambia  su  idea. 

Asina  tempo  a  sigi  core  y  Mirto  te  hasta  a  lubida  riba  e  asunto  aki.  Un 
dia  durante  luna  di  November  1985,  un  persona  a  bisa  Mirto  cu  un  tal 
meneer  ta  busk’é  encuanto  di  un  auto  Chevrolet  convertible.  Mirto  na 
e  momento  ey  no  a  haci  much  caso,  pero  despues  ta  reaccioná  y  ta 

pensa  cu  lo  ta  e  persona  cu  tabata  na  Double  Seven  cu  e  auto 
convertible.  Mirto  no  a  pensa  dos  biaha  y  a  haci  contacto  cu  Sr. 
Vrolijk  mesora.  Ora  Mirto  a  jega  na  cas  di  Sr.  Vrolijk  na  Santa  Cruz, 
Mirto  no  por  a  kere  con  bon  e  meneer  aki  tabata  cuida  e  auto  den  un 
bunita  garage.  E  ora  Sr.  Vrolijk  a  bisa  Mirto  cu  e  ta  pensa  di  bende  e 
auto.  Dia  Mirto  a  bai  busca  e  auto,  manera  Mirto  ta  conta,  cu  duele  na 
cara  Sr.  Vrolijk  a  keda,  asina  hopi  e  tabata  stima  e  auto. 

Segun  Juan  Briezen,  durante  cu  Sr.  Vrolijk  tabata  tin  e  auto,  el  a 
acerk’é  pa  puntr’é  si  e  kier  a  bend’é  e  auto  bek,  pero  esaki  tabata 
envano. 

Di  cinco  doño  1985  -  presente  -  Sr.  Mirto  de  Kort 

Na  November  1985,  ocho  luna  despues  cu  Lago  a  cera  su  portanan, 
Sr.  Mirto  de  Kort,  bibando  na  General  Majoor  de  Bruynewijk  64  na 
Savaneta  ta  bira  e  di  cinco  doño  di  e  auto.  Na  cuminsamento,  manera 
Mirto  mes  ta  conta,  cu  e  tampoco  a  mustra  mucho  balor  of  e  no  tabata 
sa  e  importancia  cu  e  auto  aki  lo  a  bai  hunga  den  su  bida.  Tabata  riba 
Diadomingo  cu  e  ta  lamta  mainta,  dal  e  auto  un  bon  labá  y  sali  trip 
cun’é,  pero  semper  cu  e  capa  bahá.  Un  dia  te  hasta  Mirto  a  usa  e  auto 
pa  tow  un  boto  riba  trailer. 

Antes  un  auto  convertible  tabata  hunga  un  rol  importante  ora  mester 
di  un  auto  pa  ocasionnan  especial,  manera  pa  carga  bruid,  reina,  etc. 
Despues  di  tempo  cu  autonan  a  bini  aire-acondicionado,  uso  di  e 
convertiblenan  a  mengua  un  poco  pa  motibo  cu  e  sirbidoman  di  bmid 
femenino  tabata  reclamá  cu  e  biento  tabata  plama  nan  peinado. 
Ultimo  tempo  e  convertiblenan  a  bolbe  haña  nan  balor  den  e 
eventonan  especial. 

Na  December  1985,  un  luna  despues  cu  Mirto  tabata  tin  e  auto  e 
tabata  combersá  cu  Sr.  Nilo  Christiaans  y  Nilo  tabata  bis’é  cu  e  ta  bai 
casa  cu  Srta.  Serenne  de  Kort.  Mirto  a  haci  un  chansa  cu  Nilo  cu  si 
nan  kier  nan  por  usa  su  auto  convertible  pa  carga  nan  bmid.  Enberdad 
esaki  a  tuma  lugar  dia  14  di  November  1985  y  e  bmid  aki  a  bira  esun 
promé  cu  e  auto  a  carga.  Na  misa  e  auto  a  hala  masha  atencion  y  aki  ta 
unda  Mirto  a  bira  mas  conciente  di  e  importancia  y  luho  cu  e  auto  ta 

ofrecé.  Despues  di  esaki  e  auto  a  sigi  wordu  usá  pa  carga  bruid,  reina, 
etc.  Por  cierto,  e  promé  reina  cu  e  auto  a  carga  tabata  esun  di  Jerusha 
Rasmijn  na  Februari  1987  unda  Mirto,  despues  cu  Jerusha  a  sali  Reina 
di  Camaval  #33,  a  bai  busca  Jerusha  na  Wilhelmina  Stadion  y  trecé  na 
e  Lipstick  Nightclub  na  Savaneta  pa  e  celebracion. 

Antique  Car  Club  Aruba  (ACCA) 

Na  aña  1988  Mirto  y  algun  amigo  cu  tambe  tabata  core  rond  cu 
autonan  antaño  a  dicidi  pa  bin  hunto  pa  forma  un  club  di  e  autonan 
aki.  Tabata  den  un  reunion  di  Diadomingo  dia  1 1  di  December  1988 
cu  a  dicidi  pa  funda  un  organisaion  di  e  autonan  aki,  cual  a  haña  e 
nomber  Antique  Car  Club  Aruba  (ACCA).  A  dicidi  di  forma  un 
directive  temporario  consistiendo  di  e  siguiente  personanan: 

Presidente  -  Mirto  de  Kort 
Secretario  -  Mariano  Arendsz 
Tesorero  -  Tico  Kock 

E  promé  tarea  di  e  Directiva  lo  tabata  entre  otro: 

1 .  engrandecé  e  club  cu  mas  miembro 

2.  prepara  e  statutonan  pa  aprobacion 

3.  traha  un  programa  pa  duna  contenido  na  e  metanan  di  e  club 
entre  otro: 

•  afiliacion  intemacional 

•  museo,  biblioteca  y  workshop 

•  asuntonan  di  aseguro  y  belasting  di  importacion 

•  abono  riba  revistanan 


Classic  Car  Club  Aruba  (CCCA) 

E  Club  a  cuminsa  cu  hopi  interes  pero  pa  un  motibo  of  otro  e 
miembronan  a  bin  ta  ripara  cu  esaki  a  cai  un  poco  y  pa  e  motibo  aki  a 
dicidi  di  tene  un  reunion  dia  16  di  Januari  1997  na  Iceberg  na 
Savaneta.  E  meta  di  e  reunion  tabata  pa  establecé  un  concepto  nobo  pa 
asina  duna  mas  contenido  na  un  maneho  fiho  y  coherente  na  nan 

presentacion  na  e  cultura  di  e  autonan  antaño  y  tambe  pa  sigi  mantené 
esaki.  Den  e  reunion  aki  tambe  a  wordu  treci  dilanti  cu  e  nomber 
Antique  Car  Club  Aruba  no  tabata  esun  cu  tabata  cuadra  cu  e  edadnan 
di  e  autonan.  E  motibonan  tabata  cu  autonan  antique  tabata  wordu 
considerá  esnan  promé  cu  añanan  ’40,  tempo  di  e  Segundo  Guera 
Mundial.  E  autonan  clasico  tabata  esnan  despues  di  Segundo  Guera 
Mundial.  Asina  cu  den  e  reunion  aki  a  dicidi  di  cambia  e  nomber  pa 
Classic  Car  Club  Aruba.  E  siguiente  personanan  a  forma  parti  di  e 
directive  nobo:  Señores.  Mirto  de  Kort;  Eddy  Werleman;  Mariano 
Arendsz,;  Oswald  Jones;  y  Ale  Vrolijk. 

Naturalmente  Mirto,  mescos  cu  e  otro  miembronan  activo  di  e  club 
aki  a  haña  e  oportunidad  pa  show  nan  auto  den  varios  evenemento  di  e 
club.  Un  di  nan  cu  tur  aña  ta  sobresali  ta  e  presentacionnan  di  Dia  di 
Himno  y  Bandera  na  Plaza  Libertador  Betico  Croes  y  tambe  shownan 
di  clasico  na  Alhambra  Casino  y  otro  sitionan.  No  solamente  nan  ta 
participa  den  eventonan  cultural  of  social  riba  nos  isla,  pero  tambe  den 
exterior. 

Dia  di  Himno  y  Bandera 

Mirto  y  amigonan  ta  hopi  activo  den  presentacion  din  an  autonan  den 
eventonan  especial,  manera  e  dia  di  Himno  y  Bandera  riba  Plaza 
Libertador  Betico  Croes  tur  aña  riba  1 8  di  Maart.  Despues  di  esey,  nan 
ta  bai  den  e  parking  lot  di  Alhambra  Casino  y  otronan  pa  presentacion 
pa  e  turistanan. 

Invitacion  -  Wabi  Club  di  Corsou 


Na  April  20,  2000,  Classic  Car  Club  Aruba  tabata  anfitrion  di  Wabi 
Club  Corsou  y  a  participá  cu  19  auto  clasico.  Esaki  pa  Mirto  tabata 
un  experiencia  masha  excitable  pasobra  nan  a  crusa  cu  nan  clasiconan 
intemacionalmente . 

Portada  di  kalender 


Na  aña  2002,  e  auto  di  Mirto  a  sali  riba  portada  di  e  kalender  di  e 
Classic  Car  Club  Amba  durante  luna  di  Mei. 

Cambio  di  e  color  original 


Un  tempo  Mirto  a  dicidi  pa  haci  un  cambio  den  e  color  di  e  auto.  E1  a 
laga  verf  e  auto  color  corra  y  e  motibo  ta  desconoci.  Despues  Mirto  ta 
realisá  cu  e  color  no  a  keda  na  su  agrado  y  ta  e  color  geel  tabata  esun 
cu  e  auto  tabata  tin  como  original,  el  a  dicidi  di  bai  bek  pa  e  color 
geel. 

Cobertura  den  Classic  Chevv  World 

Na  varios  ocasion  e  auto  a  haña  masha  atencion  den  prensa  local  y 
intemacional.  Por  ehemplo,  un  bunita  cobertura  di  e  auto  y  e  doño  a 
sali  den  e  revista  Americano,  “Classic  Chevy  World”  na  April  2003, 
titulá  “Amba  Cruiser”.  E  revista  aki  ta  wordu  publicá  mensualmente 
door  di  Classic  Chevy  International  cu  nan  oficina  na  Orlando,  Florida 
y  e  tin  un  distribucion  mundial.  E  cobertura  aki  a  nificá:  (a)  un 
tremendo  exposicion  di  e  auto;  (b)  un  bunita  propaganda  pa  Classic 
Car  Club  Amba;  y  (3)  un  promocion  excelente  pa  nos  isla. 

Descendientenan  di  Rov  Nvstrom  buscando  e  auto 

Na  cuminsamento  di  Augustus  2003,  Ben  y  Mary  Nixon  y  famia  a  bin 
Amba  pa  matrimonio  din  nan  nieta  Mary-Kathryn  cu  Jonathan. 
Majoman  di  Jonathan,  Richard  y  Gwen  Waller  y  mas  famia  y 
amigonan  for  di  Merca  tambe  a  bini.  Na  jegada  di  Ben  Nixon  el  a  pidi 
Elio  S.  Pellegrim  y  Mary  Elsi  Pellegrim,  bibando  na  Curá  Cabai  57, 
pa  mira  si  e  auto  di  Nystrom  ta  existi  ainda  y  si  nan  por  haña  un 
portret  di  dje.  Sr.  Nystrom  tabata  un  bon  amigo  di  famia  Pellegrim 
durante  cu  Ben  Nixon  tabata  P.R.  Manager  na  Lago.  Richard  y 
Jonathan  ta  descendientenan  di  Roy  E.  Nystrom. 

Siguientemente,  Mirto  ta  haña  un  jamada  di  Sr.  Pellegrim  kende 
tabata  busca  di  localisá  e  auto,  aparentemente  e  mes  no  tabata  sa 
kende  tabata  tin  e  auto.  Despues  di  averiguacion,  el  a  haña  sa  cu  ta 
Mirto  tin  e  auto.  A  keda  palabrá  cu  dia  8  di  Augustus  Elio  lo  presentá 
na  Mirto  su  cas  cu  e  bishitantenan  y  tur  esaki  lo  keda  un  sorpresa  pa  e 
bishitantenan.  E  dia  mainta  Mirto  a  prepará  e  auto,  baha  e  capa,  sac’é 
for  di  den  garage  promé  cu  Elio  jega  cu  e  bishitantenan.  Ora  nan  a 

jega  na  Mirto  su  cas,  nan  a  keda  sumamente  sorprendi  den  ki 
condicion  Mirto  tabata  tin  e  auto.  Sin  duda  nan  a  kere  cu  e  auto  lo  a 
bai  dump  hopi  tempo  caba.  Nan  a  sinta  den  auto,  saca  portret  y  e 
momentonan  ey  indudablemente  tabata  masha  sorpresiva  y  emocional 
pa  henter  e  famia  aki.  Sin  duda  esaki  a  trece  hopi  recuerdo  pa  nan. 

Cobertura  den  Sr.  Tino  Ruiz  su  DVD 


Na  fin  di  aña  2003,  Sr.  Tino  Ruiz,  un  di  nos  musiconan  talentoso  a 
produci  un  CD  y  DVD  di  su  cancionnan  riba  mandolin.  Un  bes  mas 
Mirto  su  Chevrolet  ta  briya  den  e  DVD  cual  por  cierto  ta  un  hoja  di  un 
produccion. 

Entrega  di  CD  Jingle  di  RBTT  Bank 

Dia  2  di  Januari  2004,  Mirto  su  Chevrolet  ta  carga  Srta.  Fatima  Salie, 
Miss  Aruba,  pa  hib’é  RBTT  Bank  pa  entrega  di  e  CD  di  nan  jingle  di 
Camaval  #50,  2004. 

Classic  Car  Club  rumbo  pa  Boneiro 

Dia  3,  4,  5,  6,  y  7  di  September  2004,  14  auto  di  Classic  Car  Club 
Amba  y  dos  club  di  Harley  di  Amba  a  bai  haci  un  bishita  na  e 
celebracion  di  Dia  di  Boneiro,  na  Boneiro.  Di  e  autonan  aki  9  lo  tabata 
convertible.  E  autonan  cu  a  participá  tabata  lo  siguitente.  Den 
convertible  tabata  tin:  1969  Mercury  Cougar;  1964  Plymouth  Valiant; 
1964  Chevrolet  Impala;  1962  Ford  Galaxie;  1967  Chevrolet  Camaro; 
1966  Ford  Fairlane;  1966  Ford  Mustang;  1971  Mercedes  350SL;  1950 
Ford  Edsel  y  e  otronan  tabata:  1958  Dodge  Coronet  Coupe;  1958 
Oldsmobile  Super  88  Sedan;  1963  Corvette  Stingray  Coupe;  1950 
Chevrolet  Belair  Sedan;  1969  Dodge  Coronet  Sedan.  Corsow  y 
Boneiro  tambe  tabata  representá  na  e  ocasion  aki. 

Participacion  di  autonan  di  Antiyas  Hulandes 

E  amistad  y  participacion  entre  e  doñonan  di  auto  clasico  di  Amba  y 
di  Antiyas  Hulandes  a  bira  asina  grandi  cu  awor  e  clubnan  ta 
intercambiá  bishitanan  y  uni  den  participacion  di  eventonan  sea  na 

Aruba  of  Antiyas.  Dia  18  di  Maart  2005,  varios  auto  di  Antiyas  a  bin 
participá  den  e  parada  di  Himno  y  Bandera  na  Plaza  Betico  Croes. 

Coincidencia 


Un  coincidencia  remarkable  den  e  storia  di  e  auto  ta  cu  den  e  mesun 
siman  cu  Sr.  Roy  E.  Nystrom,  e  promé  doño  di  e  auto  convertible  a 
cuminsa  na  Lago,  Februari  3,  1964,  tata  di  Mirto,  esta  Zacharias  E.  de 
Kort,  hunto  cu  cuatro  otro  empleado  local  ta  haña  un  promocion  pa 
Shift  Foreman  den  Light  Oils  Finishing  Department  na  Lago,  Februari 
1,  1964.  Esaki  tabata  e  temporada  unda  Lago  a  cuminsa  promové  su 
hendenan  local  pa  tuma  puesto  di  e  Americanonan. 

Gradicimento 


Gradicimento  na  tur  esnan  cu  di  un  manera  of  otro  a  contribui  na 
realisacion  di  e  storia  aki,  muy  en  particular  na  Señores:  Papi 
Engelhardt,  Juan  Briezen,  Elio  S.  Pellegrim,  Henry  Coffi  y  Mirto  de 
Kort. 

Carnaval  Rent-A-Car 


Mirto  ta  doño  di  Camaval  Rent-A-Car  y  e  su  famia  ta  manehá  e 
negoshi.  cu  e  oficina  mayor  na  Flamingostraat  #  9,  na  Simeon 
Antonio  y  uno  na  Aeropuerto  Reina  Beatrix. 

Di  un  auto  di  famia  pa  un  auto  clasico 


Miembronan  -  Classic  Car  Club  Aruba 

